Villa Cornaro

Villa Cornaro je renesansna vila u sjevernotalijanskom naselju Piombino Dese, koju je projektirao Andrea Palladio. Historija i karakteristike Naručilac ove vile bio je moćni venecijanski patricij Giorgio Cornaro. Gotovo istovremeno Palladio je dobio gotovo sličnu narudžbu od Pisanija, još jednog Venecijanca, što je bio jasan pokazatelj da se Palladio probio u krugove visoke venecijanske aristokracije i da nije više ograničen na krug naručioca iz Vicenze. Gradilište je bilo u punom jeku već u martu 1553. godine, tako da je već u aprilu sljedeće godine vila bila useljiva, iako još ne kompletno gotova. Cornaro je formalno preuzeo vilu tek u junu iste godine, nakon što se oženio, iako ona još ni tada nije bila potpuno izgrađena. Kompletno je bio izgrađen centralni blok, ali ne i krila niti drugi kat lođe. To je dovršeno u dvije naredne faze gradnje, 1569. i 1588. godine, a posljednju je vodio Vincenzo Scamozzi koji je najvjerovatnije odgovoran za angažman Camilla Marianija koji je isklesao skulpture u salonu. Villa Cornaro i Villa Pisani povezane su ne samo zbog kronologije i visokog statusa naručioca jer i Villa Cornaro ima strukturu i dekor koji više odgovara nekoj palači ili rezidenciji na selu, nego usamljenoj vili na velikom poljoprivrednom imanju. Pored toga, u svaku sobu ugrađen je kamin što znači da se vila nije namjeravala koristiti samo ljeti. Vrlo sličan projekt Palladio je napravio nekoliko godina kasnije za palaču Floriana Antoninia na periferiji Udina. Kao i kod Ville Pisani, tlocrt Ville Cornaro također je organiziran oko velikog centralnog salona u kom dominiraju četiri monumentalna stupa. U njega se ulazilo iz lođe i uskog vestibula. Dvije etaže vile povezane su sa dva elegantna dvostruka stepeništa koja jasno razdvajaju prizemlje, kao prostor za prijem gostiju i klijenata, od gornjih prostorija rezerviranih za porodicu Cornaro. Villa Cornaro je 1996. uvrštena na UNESCO-vu Listu mjesta svjetske baštine u Evropi kao jedan od objekata lokaliteta Historijski centar Vicenze i Palladijeve vile. Reference Vanjske veze Villa Cornaro, Piombino Dese (PD) (na portalu Palladio museum) (it)